Die avontuurfliek, Stroomop, is vanaf 9 Augustus 2018 op die grootskerm te sien. Regisseur Ivan Botha gesels met Annelien van Basten oor hoekom lokprente so belangrik is vir die sukses van ’n rolprent.
Alhoewel Botha nie self in dié avontuurverhaal te sien is nie, maak hy sy debuut as regisseur (onder die naam van hulle produksiemaatskappy 17Films) en het hy oor die jare geleer watter bestanddele noodsaaklik is om die sukses van ’n fliek te verseker.
Een van hierdie bestanddele is beslis ’n aangrypende lokprent – iets waaraan hulle nog altyd baie aandag geskenk het wanneer hulle aan ’n prent werk. Die sukses wat in die verlede behaal is, is immers ’n bewys hiervan!
Volgens Ivan, het die kwaliteit van Suid-Afrikaanse lokprente oor die afgelope paar jaar net soveel verbeter soos wat die gehalte van plaaslike rolprente verbeter het en dat rolprentmakers hierdie belangrike aspek deesdae die aandag gee wat dit verdien. Dit is immers dié belangrikste bemarkingsaspek wat jy het om die aandag van potensiële kykers vas te vang.
“Daar is nie ’n vaste reël oor wie die lokprent sny nie. Net soos die filmmaak-proses, is dit ook nie ’n taak wat alleen aangepak word nie. Quinn Lubbe, wat ook ’n redigeerder en samesteller is, het vir ons die lokprent gesny, al was CA van Aswegen verantwoordelik vir die redigering van die fliek. Dit is altyd goed om iemand vars aanboord te kry, wat met nuwe oë na jou rolprent kyk. Ek, as regisseur is betrokke en natuurlik is ’n lokprent se hoofdoel om mense te lok. Dit is deel van bemarking, so ek en Donnalee kyk van daai oogpunt af ook daarna. Maar agter dit moet die musiek gemaak word, die grade ensovoorts. Dit is weer ’n hele nuwe span. Ek sou sê die kwalifikasies wat benodig word om ’n lokprent te maak, is redigeringsvaardighede.”
Hoe gaan ’n mens te werk om te besluit wat jy in die lokprent gaan insluit en wat nie… ’n mens wil immers hoogtepunte gee, maar nie te veel weggee nie?
“Dit is altyd die moeilike deel daarvan om die lokprent te maak, en is maar altyd die gevaar. Soos genoem, is die lokprent een van jou grootste bemarkingselemente, so dit moet reg wees. Jou gehoor moet weet waaroor die storie gaan, wie jou hoofkarakter is en watter genre die prent is. Die lokprent moet vir hulle ’n rede gee om die film te wil kyk. Iets wat ook baie belangrik is, is om nie te jok in jou lokprent nie. Soms word ’n film verkoop as iets in die lokprent en as jy dit gaan kyk is dit iets anders, en dit gooi die gehoor.”
“Die vervaardigers en M-Net of kykNET, as vennote het hulle ook ’n groot bydrae, maar op die einde van die dag lê die finale besluit by die regisseur.”
“As jy in die kort tydperk jou kyker ’n emosionele rede kan gee hoekom hulle die fliek moet gaan kyk. As ’n lokprent ’n draaipunt in het trek dit my persoonlik aan.
Hoe word ’n lokprent gemaak – word dit heeltemal saamgestel uit dele uit die fliek of word daar spesifiek goed agter die skerms bygewerk en verfilm vir die lokprent?
“Ons gebruik net dele uit die film as dit kom by die lokprent, ek dink dit sluit aan by die ‘moenie vir jou gehoor jok nie’-kommentaar van vroeër, moenie vir hulle iets wys wat nie in die film gaan wees nie.”
“Baie keer is die musiek ook die dryf agter die lokprent, die redigeerder sny agter die musiek aan. Daar moet ’n liedjie in die lokprent wees wat die film se hoof emosionele stemming vasvang. In Stroomop is dit Bittermaan deur Spoegwolf.
“Ons wou seker maak ons gehoor koop emosioneel in, en dan vat ons hulle op ’n epiese reis op die Oranjerivier. Die draaipunt is dan die onverwagste aksie en gevaar wat die gehoor kan verwag.”
“Dit gee jou ’n ekstra bemarkingsgeleentheid. Dit is gewoontlik nie langer as ’n minuut nie. Die werk is net soveel soos met die kokprent.”
“Stroomop is gemaak vir die grootskerm, die wêreld waarin ons verfilm het en dan natuurlik die aksie in die film is net beter op die grootskerm. Die storie en karakters gaan jou op unieke emosionele sielsreis neem soos wat geen ander film jou al vantevore gevat het nie.”
’n Baie belangrike aspek wat ’n rolprent se sukses bepaal, is natuurlik die openingsnaweek omdat dit is wat ’n rolprent vir so lank as moontlik in bioskope gaan hou. So as jy lief is vir Ivan en Donnalee se werk, gaan ondersteun hulle hierdie naweek en gaan kyk Stroomop. Jy sal nie spyt wees nie!